Staatsamptenaar vertel van druk oor Gupta-visumsAjay en Atul Gupta (Foto: ANA) Ronald Steyn, ŉ senior beampte in die departement van binnelandse sake, het Dinsdag aan LP’s gesê hy is uitgevra oor die vordering van visumaansoeke van die Gupta-familie voor hy twee jaar gelede sonder enige verduideliking van die hoë kommissie in New Delhi oorgeplaas is. Steyn is in die middel van sy ampstermyn na München oorgeplaas om die weg te baan vir Gideon Christians, wat na bewering een van die persone was wat gehelp het om die Indies gebore Gupta-familie se Suid-Afrikaanse burgerskap te bespoedig. Die Guptas word daarvan beskuldig dat hulle miljarde rand bekom het deur onderduimse onderhandelings by staatsondernemings. “Ek was twee jaar en een maand lank in Delhi,” het Steyn aan die parlementêre portefeuljekomitee oor binnelandse sake, wat die vinnige burgerskap van die familie ondersoek, gesê. “Ek weet nie waarom ek na München oorgeplaas is nie.” Hy het gesê hy het nie gevra waarom hy vroeg in September 2015 oorgeplaas is nie, maar die hoë kommissaris wou by hom weet hoe ver trek die visumaansoeke vir die familie. Steyn het gesê hy het ook soms telefoonoproepe en e-posse ontvang van Ashu Chawla, ŉ sleutel sakevennoot van die Gupta-broers. Hy het ook navraag gedoen oor die vordering van visumaansoeke vir personeel van Sahara Computers. Paul Chauke, voorsitter van die komitee, het gesê alhoewel Steyn in kennis gestel is van die oorplasing en dat die hoofdirekteur van die koördinering vir die buitelandse kantoor, Nomzamo Mnyaka, hom gekontak het, word besluite oor ontplooiings op ŉ senior vlak deur die minister geneem. Chauke het ook daarop gewys dat aansoeke van Chawla nie aan die vereistes voldoen het nie. Beamptes moes dus aansoeke bespoedig wat nie volledig was nie. Major Kobese, ŉ voormalige direkteur vir die departement se buitelandse kantore, het gesê daar was probleme tussen Steyn en sy kollegas. Steyn het egter gesê hy is nooit in kennis gestel van enige probleme terwyl hy by die hoë kommissie was nie. Die minister van binnelandse sake, Malusi Gigaba, se getuienis voor die komitee is met groot afwagting ingewag, hoewel die stadige verloop van sake dit vertraag het en dit nie heeltemal seker was wanneer dit sou plaasvind nie.